Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 343/04)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Ciliegia di Bracigliano«

EU-nr.: PGI-IT-02766 — 31.3.2021

BOB ( ) BGB (X)

1. Betegnelse(r) [på BOB eller BGB]

»Ciliegia di Bracigliano«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse (BGB) »Ciliegia di Bracigliano« henviser til frugter af arten Prunusavium L. (Rosaceae), der tilhører følgende sorter: Spernocchia, Sciazza, Pagliaccia (også kendt som Pagliaccio eller Pallaccia), Don Carmelo, Silvestre, Bigarreau Burlat, Baron Picella, Palermitana og Principe.

Ved markedsføring i frisk tilstand skal »Ciliegia di Bracigliano« (BGB) have følgende kvalitetskarakteristika:

— Skind: kraftig farve fra mørkerød til amarant.

— Frugtkød: lys rød til mørk rød, meget fast, delvist fastsiddende på stenen.

— Størrelse: mellemstor frugt (mindste tilladte størrelse: 20 mm), mellemstor sten, kort til mellemlang stilk.

— Form: hjerteformet, aflang eller flad.

— Modstandsdygtighed over for håndtering: udmærket.

— Organoleptiske egenskaber: fast kød, middel saftighed, frugtagtig, delikat og behagelig sød-syrlig smag.

Alle de anførte sorter skal have et sukkerindhold på mindst 12 ° brix.

Når frugterne overgår til forbrug, skal de være:

— hele og ubeskadigede

— være forsynet med stilk

— rene og uden synlige fremmedlegemer

— ubeskadigede, fri for råd og synlige restkoncentrationer af plantebeskyttelsesmidler

— fri for skadegørere.

Kirsebær, der udelukkende er bestemt til forarbejdning, må mangle stilken, være delvis beskadigede eller have en minimumsstørrelse på 17 mm, forudsat at de øvrige krav i varespecifikationen er opfyldt. Sådanne frugter må gerne omtales med BGB'en »Ciliegia di Bracigliano«, men må ikke sælges som sådan til den endelige forbruger.

3.3. Foder (kun for animalske produkter) og råvarer (kun for forarbejdede produkter)

-

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Ciliegia di Bracigliano« skal finde sted inden for området som beskrevet i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Produktet skal anbringes i beholdere med en kapacitet på højst 10 kg, der er fremstillet af et materiale af vegetabilsk oprindelse eller af andet genanvendeligt materiale.

Indholdet af hver pakning skal være af ensartet størrelse og må kun omfatte kirsebær af samme sort.

Med hensyn til uensartet størrelse gælder der en tolerance på 10 % for så vidt angår antallet eller vægten af kirsebær i hver enkelt pakning.

Kirsebær med BGB'en »Ciliegia di Bracigliano« emballeres som nævnt i punkt 4 nedenfor, idet frugten i løs vægt, hvis den lægges i lag i beholdere af stift plast (kasser eller tønder), kan blive beskadiget på forskellig vis under vejtransporten som følge af stød og høj trykbelastning, der opstår, når køretøjet ryster, kører og bremser hårdt op.

3.6. Særlige regler for mærkning af det produkt, som betegnelsen henviser til

Pakninger mærket med BGB'en eller etiketter på disse skal være forsynet med følgende tydelige og letlæselige påskrifter af samme størrelse:

a) ordene »Ciliegia di Bracigliano« og »Indicazione Geografica Protetta« (beskyttet geografisk betegnelse) (eller forkortelsen »I.G.P.« [BGB])

b) produktions- og/eller emballeringsvirksomhedens navn, firmabetegnelse og adresse

c) varepartiets produktionsnummer

d) den mængde af produktet, der er indeholdt i emballagen

e) BGB-logoet »Ciliegia di Bracigliano« som vist nedenfor sammen med det obligatoriske europæiske BGB-symbol.

Det er forbudt at tilføje en beskrivelse til den beskyttede geografiske betegnelse, der er omhandlet i punkt 1, herunder følgende adjektiver: »tipo« [type], »gusto« [smag], »uso selezionato« [udvalgt brug], »scelto« [udvalgt] eller lignende samt oprindelseskommunen.

Det er imidlertid tilladt at anvende formuleringer, der henviser til virksomheder, navne, firmanavne og private varemærker, som ikke i sig selv er anprisende, og som ikke kan vildlede køberen.

Disse formuleringer kan anføres på etiketten med bogstaver, hvis højde og bredde ikke overstiger halvdelen af dem, der anvendes til den beskyttede geografiske betegnelse.

4. Kort angivelse af det geografiske områdes afgrænsning

Produktionsområdet for den beskyttede geografiske betegnelse »Ciliegia di Bracigliano« omfatter følgende kommuner i provinserne Salerno og Avellino:

Provinsen Salerno: Baronissi, Bracigliano, Calvanico, Castel San Giorgio, Cava de' Tirreni, Fisciano, Mercato San Severino, Pellezzano, Roccapiemonte og Siano.

Provinsen Avellino: Contrada, Forino, Montoro og Moschiano.

5. Tilknytning til det geografiske område

Sammenhængen mellem »Ciliegia di Bracigliano« og det geografiske område er baseret på produktets kvalitet og et stærkt omdømme, der er opbygget over tid.

Produktionsområdet giver kirsebærtræerne de bedste betingelser for optimal vegetativ vækst og korrekt udvikling af frugten.

Topografien er overvejende bakket. Med hensyn til klimaet kommer foråret tidligt i kirsebærdyrkningsområderne, og somrene er varme med maksimumtemperaturer på mellem 25 og 28 °C. Om vinteren falder temperaturerne sjældent til under 0 °C. Den gennemsnitlige årlige nedbør er på ca. 1 000 mm. Den falder især mellem efteråret og det tidlige forår, men er stadig tilstrækkelig til at dække en stor del af afgrødernes vandbehov.

Jordbunden er for det meste af alluvial eller kolluvial oprindelse, og der er ofte pyroklastisk materiale til stede. Den er for det meste løs, gennemtrængelig, af gennemsnitlig dybde, med god dræn- og vandbindingsevne og med en pH-værdi på mellem 6,5 og 7,2.

De dominerende jordbundstyper i området har generelt et substrat, der er robust nok til at opfylde kravene til Prunusaviums rodsystemer, og de er let bearbejdelige og meget gennemtrængelige og har en god markkapacitet.

De beskrevne jordbunds- og klimaforhold skaber et ideelt miljø for afgrøden, der gør det muligt at maksimere frugtens organoleptiske kvalitet og begrænse skadedyrsaktiviteten, som ville underminere afgrødens salgbarhed, til et minimum.

Et bevis på den tætte tilknytning til området er også den ekstraordinære tilstedeværelse af lokale sorter, jf. punkt 3.2, der, da de kun findes i dette område, udgør en form for endemi.

I området Valle dell'Irno er vinmarkerne, som engang var den vigtigste afgrøde, siden midten af det forrige århundrede blevet næsten helt erstattet af kirsebærtræer.

De seneste data viser, at arealet omfatter ca. 500 landbrugsbedrifter og en række salgsvirksomheder.

»Ciliegia di Bracigliano« kommer fra et område, der traditionelt er velegnet til kirsebærproduktion, og den tekniske knowhow, som producenterne har opbygget gennem århundreder (navnlig med hensyn til vigtige bestræbelser på at beskytte den genetiske biodiversitet), og som er tilpasset de lokale forhold, har bidraget til at gøre dette til et produkt af anerkendt kvalitet.

Forekomsten af kirsebærtræer som et karakteristisk træk ved områdets landbrug og økonomi fremgår af forskellige kilder, navnlig notardokumenter, der går helt tilbage til 1556 (notarprotokol fra Bracigliano: notar Salvatore Grimaldi, dossier 472 og 477, notarprotokol fra Bracigliano: notar Gaetano De Caro, dossier 487). Dokumenterne viser, hvor vigtig kirsebærhøsten var i Bracigliano. I 1714 attesterede notaren Matteo Milone (Salernos statsarkiv, notarprotokol fra Bracigliano, dossier 495) uden tvivl, at der var en intensiv kirsebærdyrkning i Bracigliano.

I de senere år er »Ciliegia di Braciglianos« omdømme blevet dokumenteret ved hjælp af en lang række reklamer, historiske optegnelser, videoer og papirdokumenter. I sin »Storia di Bracigliano« [Braciglianos historie] (Arti Grafiche Emilio Di Mauro di Cava de' Tirreni, 1980) nævner franciskanerpræsten Teofilo M. Giordano i den del, der omhandler den lokale økonomi, udtrykkeligt, at »Ciliegia di Bracigliano« har været udbredt i årtier. Han nævner mange af de sorter, der er omfattet af denne varespecifikation, hvilket vidner om deres kvalitet og efterspørgslen efter dem på markedet, herunder også til eksport, hvilket fremgår af handelsfakturaer, hvor navnet »Ciliegia di Bracigliano« optræder. Kirsebærdyrkning synes således at være veletableret i området med store kirsebærplantager, der kan sikre en betydelig landbrugsindkomst.

Den økonomiske og kulturelle betydning, som »Ciliegia di Bracigliano« har for det traditionelle produktionsområde, er i årenes løb blevet demonstreret ved adskillige messer og festivaler, f.eks. Festa della Ciliegia di Bracigliano, som har været afholdt hvert år siden 1999, og dens pendant, som har været afholdt i Siano siden 1997.

Hvert år afholder Associazione Nazionale »Città delle Ciliegie« sin nationale »Città delle Ciliegie«-festival (festival for kirsebærbyerne) på steder, der er kendt for at producere gode kirsebær. Som en anerkendelse af den høje kvalitet af »Ciliegia di Bracigliano« blev den femte festival afholdt i Bracigliano fra den 18. til den 21. juni 2009.

Ved flere lejligheder har »Ciliegia di Bracigliano« opnået bemærkelsesværdig succes i nationale specialiserede konkurrencer. Det er tilstrækkeligt at nævne, at dette produkt i 2011 blev udnævnt til »Migliore Ciliegia d'Italia« (Italiens bedste kirsebær) af AMDMI (sammenslutningen af direktører for engroshandel med frugt og grøntsager).

Produktionsområdet »Ciliegia di Bracigliano« betragtes i dag stadig som »kirsebærland«, idet dets jord altid er blevet brugt til at dyrke denne frugt, hvilket har skabt en uløselig forbindelse mellem lokaliteterne og kirsebærrene.

»Ciliegia di Bracigliano« indgår som en vigtig ingrediens i mange opskrifter, den er blevet omtalt på specialiserede steder såsom Top Food Italy eller Torte e Dintorni, og frugten er velkendt blandt succesrige kokke som Sal De Riso og Rocco Iannone samt andre nye kokke, der bruger den i deres kreationer. Sal De Riso er kendt som en dygtig konditor, og han har omtalt »Ciliegia di Bracigliano« på sociale medier (i en video, der blev uploadet på YouTube den 8. oktober 2020 og på sin Facebook-side den 21. november 2020, udtaler han, at »Ciliegia di Bracigliano« er noget helt særligt: det er stort, saftigt og sødt, med en høj Brix-grad, og også sprødt, og jeg bruger det også i cocktails).

Desuden bekræftes »Ciliegia di Braciglianos« omdømme af adskillige artikler, der er skrevet af specialister (det er tilstrækkeligt at nævne madjournalisten Luciano Pignataro (en artikel med titlen La stagione delle ciliegie a Bracigliano" [Kirsebærsæson i Bracigliano], som blev offentliggjort på hans hjemmeside den 7. juli 2015 og indeholdt følgende beskrivelse: »Bracigliano er kirsebærrenes by. Men at disse lækre kirsebær er værdsat i hele Italien, skyldes ikke kun de meget værdsatte organoleptiske egenskaber, der adskiller dem fra andre kirsebær. Denne by er kendt for sin ældgamle musiktradition, sin berømte ret »Mallone«, sine kølige somre og selvfølgelig kirsebær. Indbyggerne er, selv om de lever i den »globale landsby«, kendetegnet ved deres samvittighedsfulde respekt for tiden, årstiderne og traditionerne i forholdet til landskabet. Hele juni er således helliget plukningen af disse kirsebær, som også har fået tilnavnet »man kan ikke spise kun ét«. Sygeplejersker, lærere, musiklærere og tjenestemænd tager sig tid til at hellige sig kirsebærrene, som bliver mere værdifulde for hvert år, da de udsættes for angreb fra en række skadegørere. Disse små problemer har dog ikke rokket ved den passion for kirsebærplukning, der hvert år griber hele byen. Hvis dette typiske produkts ry nu går forud for det, er det ikke tilfældigt«). Man kan også nævne iværksætteren Antonio Amato (som i august 2020 offentliggjorde en artikel på sin blog med titlen »La Ciliegia di Bracigliano — L'oro rosso della nostra terra« (Ciliegia di Bracigliano — vores områdes røde guld), som bl.a. fortæller, at »Det er nu det perfekte tidspunkt til at beundre det dybrøde panorama, idet den hvide farve på de blomstrende træer nu er blevet afløst af de forskellige røde nuancer af denne dyrebare kirsebærsort fra Bracigliano, en sent modnende sort, der modner fra anden halvdel af juni til første halvdel af juli og byder sommeren velkommen og farver Agro-bakkerne røde.

En tredjedel af Campanias produktion af kirsebær stammer fra kommunen Bracigliano, som siden det 18. århundrede har dyrket mellemstore til store kirsebær, der er mørke med fremragende fast og saftigt kød«). Dette ry bekræftes også af de mere end 25 000 søgeresultater på Google for »Ciliegia di Bracigliano«, herunder hjemmesiderne Campania Terra Laboris og Irno Notizie, som anerkender produktets unikke karakter i tilknytning til dets produktionsområde. »Ciliegia di Bracigliano« anvendes til fremstilling af traditionelt bagværk. Det er tilstrækkeligt at nævne »Zizzinella«, en kreation skabt af mesterkonditor Giuseppe Palumbo, lavet med bøffelricotta, hasselnødder og alkoholholdig »Ciliegia di Bracigliano« (Annamaria Parlato, Enogastronomia Bracigliano, 23/5/2020 — I en artikel med titlen »Il dolce omaggio alla ciliegia di Giuseppe Palumbo. La ciliegia è un contenitore di principi benefici per il corpo umano« [Giuseppe Palumbos søde hyldest til kirsebær. Kirsebær er fulde af ingredienser, der er gavnlige for kroppen] anføres det, at »der var tegn på kirsebærproduktion i Bracigliano allerede i første halvdel af det 18. århundrede, og denne produktion fortsatte uden afbrydelse, selv under hungersnøden i 1764. I 1950'erne producerede byen en tredjedel af kirsebærrene i Campania, som dengang var den førende kirsebærproducerende region i Italien. Det er Braciglianos landbrugsprodukt par excellence, og det går da også under betegnelsen »det røde guld«. I den lokale dialekt kaldes det »a cerasa«. Det modnes sidst på foråret og indeholder et højt antal flavonoider«).

Henvisning til offentliggørelsen af produktspecifikationen

((Artikel 6, stk. 1, andet afsnit, i gennemførelsesforordning (EU) nr. 668/2014)

Varespecifikationens fulde tekst er tilgængelig på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.